A Bizottság 345/97/EK rendelete

(1997. február 26.)

a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK tanácsi rendelet VI. melléklete tartalmának meghatározásáról, továbbá az 5. cikke (4) bekezdésében foglalt rendelkezések végrehajtására vonatkozó részletes szabályok megállapításáról szóló 207/93/EGK rendelet 3. cikkének módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 418/96/EK bizottsági rendelettel [1] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [2] és különösen annak 5. cikke (3) bekezdésének b) pontjára, (4) bekezdésére, (5a) bekezdésének b) pontjára, illetve (7) bekezdésére,

mivel az 1935/95/EK tanácsi rendelet [3] a 2092/91/EGK rendelet 5. cikkének (3) bekezdésében és (5a) bekezdésében meghatározott kategóriákra nézve úgy rendelkezett, hogy azokat a mezőgazdasági eredetű összetevőket, amelyeket nem a 6. cikkben megállapított szabályokkal összhangban állítottak elő, vagy nem a 11. cikkben megállapított szabályok szerint hoztak be harmadik országokból, vagy a VI. melléklet C. szakaszában kell felsorolni, vagy pedig valamely tagállamnak ideiglenesen engedélyeznie kell;

mivel a 207/93/EGK bizottsági rendelet [4] 3. cikkében megállapított eljárást felül kell vizsgálni a megszerzett tapasztalatok, valamint bizonyos ökológiai eljárással termelt mezőgazdasági eredetű összetevőknek a közösségi piacon való jelenlétében történt fejlődés tükrében;

mivel az e rendeletben előírt intézkedések összhangban vannak a 2092/91/EGK rendelet 14. cikkében említett bizottsági véleménnyel,

ELFOGADTA EZT A RENDELETET:

1. cikk

A 207/93/EGK rendelet 3. cikke helyébe a következő rendelkezés lép:

"3. cikk

(1) Amennyiben valamely mezőgazdasági eredetű összetevő nem szerepel a 2092/91/EGK rendelet VI. mellékletének C. szakaszában, a kérdéses összetevő az alábbi feltételekkel használható fel az említett rendelet 5. cikke (3) bekezdésének b) pontjában, illetve 5. cikke (5a) bekezdésének b) pontjában meghatározott eltérésnek megfelelően:

a) a gazdálkodó eljuttatott a tagállam hatáskörrel rendelkező hatóságához minden szükséges bizonyítékot arra nézve, hogy a kérdéses összetevő megfelel az 5. cikk (4) bekezdésének; és

b) a tagállam hatáskörrel rendelkező hatósága az 5. cikk (4) bekezdésével összhangban előzetesen engedélyezte az összetevő használatát legfeljebb három hónapos időszakra azt követően, hogy megállapítást nyert, hogy a gazdálkodó minden szükséges kapcsolatot felvett a Közösség más szállítóival, hogy megbizonyosodjon arról, hogy az előírt minőségi követelményeknek megfelelő összetevők nem szerezhetők be; a tagállam legfeljebb három alkalommal hosszabbíthatja meg ezen engedélyt, alkalmanként hét hónapos időszakra.

(2) Amennyiben az (1) bekezdésben említett engedélyt megadták, a tagállam haladéktalanul tájékoztatja a többi tagállamot és a Bizottságot az alábbiakról:

a) az engedélyezés időpontja;

b) az adott mezőgazdasági eredetű összetevő megnevezése továbbá, amennyiben szükséges, annak pontos leírása és minőségi követelményei;

c) a szükséges mennyiségek és e mennyiségek szükségességének igazolása;

d) a hiány okai és várható időtartama;

e) az az időpont, amikor a tagállam ezt az értesítést megküldi a többi tagállamnak, illetve a Bizottságnak;

f) a tagállamok és/vagy a Bizottság véleménye közlésének határideje, ami legalább harminc nappal későbbi, mint az értesítés e) pontban említett időpontja.

(3) Amennyiben az értesítés időpontját követő 30 napon belül bármely tagállam olyan tájékoztatást ad a Bizottságnak és az engedélyt jóváhagyó tagállamnak, hogy a hiányos ellátás megjelölt időszakában az adott összetevő beszerezhető, a tagállam fontolóra veszi az engedély visszavonását vagy érvényességi idejének lerövidítését, és az információ kézhezvételének időpontjától számított 15 napon belül értesíti a Bizottságot és a többi tagállamot a meghozott intézkedésekről.

(4) Az (1) bekezdés b) pontjában említett meghosszabbítás esetére a (2) és (3) bekezdésekben előírt eljárások vonatkoznak.

(5) Valamely tagállam kérésére vagy a Bizottság kezdeményezésére az ügyet vizsgálatra a rendelet 14. cikkében említett bizottság elé terjesztik. A 14. cikkben meghatározott eljárással összhangban döntés hozható a már kiadott engedély visszavonásáról vagy érvényességi idejének módosításáról, vagy megfelelő esetben a kérdéses összetevőnek a VI. melléklet C. szakaszába történő felvételéről."

2. cikk

Ez a rendelet az Európai Közösségek Hivatalos Lapjában való kihirdetését követő 30. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. február 26-án.

a Bizottság részéről

Franz Fischler

a Bizottság tagja

[1] HL L 59., 1996.3.8., 10. o.

[2] HL L 198., 1991.7.22., 1. o.

[3] HL L 186., 1995.8.5., 1. o.

[4] HL L 25., 1993.2.2., 5. o.

--------------------------------------------------